**Sfârşit de iarnă**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O dimineaţă zdrenţuită, sau întreagă –

ce mai contează? -

făcându-şi cuib întru

clipa veşnic muribundă

a istoriei condiţiei umane,

în timp ce pe deasupra un stol

de cocori fără aripi survolează

ultimele respiraţii ale iernii.

O amiază fără pretenţii de lumină,

bifată cu grabă

în agenda supraîncărcată

a unui pelican cu foi de ziar

în loc de pene.

O seară arcuită maximal către soare

şi o pendulă din ce în ce

mai asurzitoare,

agăţată de ultimul zid

al veacului.

Şi uite, a mai trecut o zi,

apoi o noapte,

şi înc-o joacă de copii,

apoi trei idealuri coapte…

A fi sau a nu fi?! –

Interogaţie sau demonstraţie?

Ce mai contează?

O viaţă întreagă, vagă,

pentru a învăţa, da,

să pui accentul ascuţit, spre infinit,

cu graţie, pe ultima expiraţie.